Temeljem članka 48. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20); članaka 65. i 85. Statuta Istarske županije („Službene novine Istarske županije“ br. 10/09, 04/13,16/16, 1/17, 2/17, 2/18, 30/18, 10/20 i 6/21)*,* Župan Istarske županije donosi

**PROGRAM**

**POTICANJA DIGITALNE TRANSFORMACIJE MSP-a I RAZVOJA IKT SEKTORA U ISTARSKOJ ŽUPANIJI U 2022. GODINI**

1. **OPĆI UVJETI**

Članak 1.

Ovim se Programom poticanja digitalne transformacije MSP-a i razvoja IKT sektora u Istarskoj županiji u 2022. godini(u daljnjem tekstu: Program) utvrđuju opći uvjeti, kriteriji, namjena potpora, te postupak odobravanja bespovratnih potpora i obveze korisnika potpore.

Članak 2.

Za provedbu ovog Programa zadužuje se Upravni odjel za gospodarstvo (u daljnjem tekstu: Upravni odjel) koji provodi postupak dodjele potpore.

Članak 3.

Istarska županija u cilju poticanja digitalne transformacije MSP i razvoja IKT sektora, osigurava financijska sredstva u vidu nepovratnih potpora u visini od 1.590.000,00 kuna u Proračunu Istarske županije za 2022. godinu, na pozicijama 226280 i 226284, razdjela 014. Upravni odjel za gospodarstvo.

Članak 4.

Prava na nepovratne potpore iz ovog Programa ostvaruju se kroz provedbu sljedećih Javnih poziva i mjera, sukladno predviđenim proračunskim sredstvima za tekuću godinu:

* + Javni poziv za dodjelu potpora male vrijednosti za poticanje digitalne transformacije MSP-a u Istarskoj županiji u 2022. godini
    - Digitalizacija poslovanja poslovnog subjekta
    - Uvođenje novih tehnologija i tehnoloških rješenja za jačanje digitalizacije poslovanja
    - Jačanje digitalnih vještina zaposlenika
  + Javni poziv za dodjelu potpora za poticanje konkurentnosti i razvoja IKT sektora u 2022. godini
    - Sufinanciranje istraživanja i razvoja novih IKT proizvoda/usluga
    - Sufinanciranje daljnjeg rasta i razvoja postojećih IKT proizvoda/usluga
    - Edukacija i automatizacija poslovnih procesa u IKT sektoru
    - Potpore novoosnovanim tvrtkama u IKT sektoru
    - Potpore za novo zapošljavanje i samozapošljavanje

Članak 5.

Korisnici mjera iz ovog Programa mogu biti subjekti malog gospodarstva utvrđeni Zakonom o poticanju razvoja malog gospodarstva („Narodne novine broj 29/02, 63/07, 53/12, 56/13 i 121/16) i Zakonom o zadrugama (Narodne novine 34/11, 125/13, 76/14, 114/18, 98/19) koji su u cijelosti u privatnom vlasništvu te posluju i imaju registrirano sjedište na području Istarske županije izuzev trgovačkih društava kojima je Istarska županija osnivač ili ima vlasnički udjel u temeljnom kapitalu. Korisnik potpore mora poslovati i imati registrirano sjedište na području Istarske županije, te imati najmanje 1 zaposlenog na neodređeno vrijeme, puno radno vrijeme, pri čemu se zaposlenom osobom smatra i vlasnik/ica.

Pravo na potporu ne može ostvariti pravna ili fizička osoba za koju Odjel u postupku obrade podnesenog zahtjeva utvrdi da Istarskoj županiji duguje dospjelu obvezu na ime javnih i/ili nejavnih davanja, privredni subjekti koji nemaju podmirena sva davanja prema javnim tijelima, privredni subjekti u stečaju ili postupku likvidacije (zatvaranja) te privredni subjekti u blokadi.

Podnositelj zahtjeva nema pravo na potporu ukoliko je za istu namjenu primio potporu iz drugih izvora.

Za svaki Javni poziv posebno je definirano tko spada u prihvatljive prijavitelje prema Odluci o Nacionalnoj klasifikaciji djelatnosti 2007. - NKD 2007. (NN 58/07 i 72/07)

* + Javni poziv za dodjelu potpora male vrijednosti za poticanje digitalne transformacije MSP-a u Istarskoj županiji u 2022. godini

**Nije moguća dodjela potpore poduzetnicima** koji su prema Odluci o Nacionalnoj klasifikaciji djelatnosti 2007. - NKD 2007. (NN 58/07 i 72/07) registrirani za:

* **Područje A:** Poljoprivreda, šumarstvo i ribarstvo
* **Područje G:** Trgovina na veliko i malo: popravak motornih vozila i motocikala;
  + - **izuzev** skupine 45.2.Održavanje i popravak motornih vozila
* **Područje I:**  Djelatnosti pružanja smještanja te pripreme i usluživanja hrane
* **Područje K:** Financijske djelatnosti i djelatnosti osiguranja
* **Područje L:** Poslovanje nekretninama
* **Područje R:** Umjetnost, zabava i rekreacija, odjeljak 92. Djelatnosti kockanja i klađenja.
  + Javni poziv za dodjelu potpora za poticanje konkurentnosti i razvoja IKT sektora u 2022. godini

Na Javni poziv za dodjelu **potpora za poticanje konkurentnosti i razvoja IKT sektora** potpora se dodjeljuje **isključivo korisnicima kojima je osnovna djelatnost jedna od dolje navedenih** iz razreda Nacionalne klasifikacije djelatnosti – NKD 2007 (NACE Rev.2):

* + C 26.20 Proizvodnja računala i periferne opreme
  + C 26.30 Proizvodnja komunikacijske opreme
  + J 58.21 Izdavanje računalnih igara
  + J 58.29 Izdavanje ostalog softvera
  + J 62.01 Računalno programiranje
  + J 62.02 Savjetovanje u vezi s računalima
  + J 62.03 Upravljanje računalnom opremom i sustavom
  + J 62.09 Ostale uslužne djelatnosti u vezi s informacijskom tehnologijom i računalima
  + J 63.11 Obrada podataka, usluge poslužitelja i djelatnosti povezane s njima
  + S 95.11 Popravak računala i periferne opreme
  + S 95.12 Popravak komunikacijske opreme

Korisnici po ovom Programu ne mogu biti poduzetnici koji se bave:

* proizvodnjom oružja, streljiva, vojne i policijske opreme
* proizvodnjom, preradom i distribucijom duhana
* provođenjem pokusa na životinjama
* benzinske postaje
* prodajni auto saloni

Po ovom Programu nije moguće financirati nabavu motornih vozila.

O prihvatljivosti troškova odlučuje Povjerenstvo.

Članak 6.

Pojmovi korišteni u ovom programu imaju sljedeće značenje:

IKT – Informacijske i komunikacijske tehnologije

MSP – mala i srednja poduzeća

NKD – nacionalna klasifikacija djelatnosti

DMS - Sustavom za upravljanje dokumentima (engl. Document Management System) nazivaju se sustavi koji vode određene procese nad dokumentima u svrhu njihovog organiziranja. Osnovni dio digitalnog upravljanja dokumentima je konverzija papirnatih dokumenata u elektroničke datoteke na računalu.

ERP -  (engl.*Enterprise resource planning*) odnosi se na sve softvere i sustave koji omogućuju upravljanje poslovnim procesima. Tipično se sastoji od više integriranih aplikacija sa središnjom bazom podataka, koja skuplja podatke iz svih odjela u određenoj tvrtki: knjigovodstvo, proizvodnja, nabava, kadrovski ured, itd.

CMS - ([engl.](https://hr.wikipedia.org/wiki/Engleski) *Content management system*) je sustav koji omogućuje upravljanje sadržajem. U najširem smislu odnosi se na svako rješenje koje omogućuje klasifikaciju, organizaciju, povezivanje i svaki drugi oblik uređivanja sadržaja. CMS sustavi se koriste pri sinkronizaciji podataka iz više izvora, za izvršavanje kolaborativnih projekata, za organizaciju rada u korporacijskim okruženjima i slično. Temeljna primjena CMS-a danas je u dinamičkom kreiranju web-stranica nove generacije.

ECM - Upravljanje poslovnim sadržajem (engl. Enterprise content management - ECM) rješenje je za upravljanje poslovnim sadržajima, odnosno, omogućuje organizacijama da ujedine sadržaj i pripadajuće poslovne procese kroz jedinstvenu platformu. ECM je kategorija [softvera](https://hr.wikipedia.org/wiki/Softver) koja pomaže u upravljanju sa svim nestrukturiranim [informacijama](https://hr.wikipedia.org/wiki/Informacija), odnosno, sadržajem u [organizaciji](https://hr.wikipedia.org/wiki/Organizacija).

ECM (engl. Enterprise Content Management) dodaje [inteligenciju](https://hr.wikipedia.org/w/index.php?title=Inteligancija&action=edit&redlink=1) kroz kategorizaciju, klasifikaciju i tipove dokumenata kako bi se [dokumenti](https://hr.wikipedia.org/wiki/Dokument) mogli pretraživati i dohvaćati brže i efikasnije. ECM također upravlja pregledom, revizijama i procesom odobrenja za svaki dio sadržaja u skladu s definiranim poslovnim pravilima.

CRM – (engl. Customer Relationship Management) tj. upravljanje odnosima s klijentima je pristup upravljanju tvrtke kroz interakciju sa sadašnjim i budućim kupcima. CRM pristup pokušava analizirati podatke kupaca i njegovu povijest s tvrtkom, kako bi se poboljšali poslovni odnosi s klijentima/kupcima, s naglaskom na njihovo zadržavanje, a kako bi u konačnici ostvarili rast prodaje.

CAD - oblikovanje s pomoću računala ([engl](https://hr.wikipedia.org/wiki/Engleski_jezik). *Computer Aided Design*) je primjena [računala](https://hr.wikipedia.org/wiki/Ra%C4%8Dunalo) za [dizajniranje](https://hr.wikipedia.org/wiki/Dizajn) (oblikovanje), [projektiranje](https://hr.wikipedia.org/wiki/Projekt), [konstruiranje](https://hr.wikipedia.org/wiki/Konstrukcija), prikaz (vizualizaciju) budućega [tehničkog](https://hr.wikipedia.org/wiki/Tehnika) [predmeta](https://hr.wikipedia.org/wiki/Predmet), izradu [dokumentacije](https://hr.wikipedia.org/w/index.php?title=Dokumentacija&action=edit&redlink=1) za [proizvodnju](https://hr.wikipedia.org/wiki/Proizvodnja), planiranje proizvodnje, proračun utroška [materijala](https://hr.wikipedia.org/wiki/Materijal) i dr.

CAM - Osnovne funkcije CAM (engl. Computer Aided Manufacturing) sustava vezane su za postupke za cjelovito nadziranje i [upravljanje](https://hr.wikipedia.org/wiki/Upravljanje) [industrijskom](https://hr.wikipedia.org/wiki/Industrija) [proizvodnjom](https://hr.wikipedia.org/wiki/Proizvodnja) pomoću [računala](https://hr.wikipedia.org/wiki/Ra%C4%8Dunalo). CAM je izravni nastavak [oblikovanja s pomoću računala](https://hr.wikipedia.org/wiki/Oblikovanje_s_pomo%C4%87u_ra%C4%8Dunala) ili [CAD](https://hr.wikipedia.org/wiki/CAD)-a. Uključivanjem [CNC numerički vođenih](https://hr.wikipedia.org/wiki/CNC_upravljanje" \o "CNC upravljanje) [alatnih strojeva](https://hr.wikipedia.org/wiki/Alatni_stroj), ujedinjuje se projektiranje i proizvodnja proizvoda u jedinstvenu koncepciju CAD/CAM (engl. *Computer Aided Design*/*Computer Aided Manufacture*).

**II. JAVNI POZIVI I KRITERIJI DODJELE POTPORA**

Članak 7.

**1. Javni poziv za dodjelu potpora male vrijednosti za poticanje digitalne transformacije MSP-a u Istarskoj županiji**

Potpora može iznositi do 50% vrijednosti prihvatljivih troškova. Najviši iznos potpore iznosi 80.000,00 kuna.

Prioritet ovog Javnog poziva je putem ciljane potpore za ulaganja u digitalnu transformaciju poslovanja jačati konkurentnost i poticati rast subjekata malog gospodarstva, te biti podrška razvoju informacijskog društva u Istarskoj županiji.

Ciljevi Javnog poziva jesu:

* poticanje ulaganja u pripremu malih i srednjih poduzetnika za digitalnu transformaciju poslovanja;
* poticanje usvajanja i upotrebe IKT, te podrška pri ulaganju u digitalizaciju poslovanja kod MSP;
* povećanje učinkovitosti poslovanja i konkurentnosti MSP putem digitalne transformacije;
* uskladiti digitalne vještine zaposlenih s potrebama digitalne ekonomije.

Potpora se dodjeljuje za sljedeće namjene i prihvatljive troškove:

1. Digitalizacija poslovanja poslovnog subjekta (Javni poziv Mjera 1.)

* izdaci za izradu analize stanja poslovnih procesa u poslovnom subjektu, izradu plana/strategije digitalne transformacije poslovnog subjekta
* Drugi troškovi koji su u skladu s ovom mjerom, sukladno odluci Povjerenstva za obradu zahtjeva

1. Uvođenje novih tehnologija i tehnoloških rješenja za jačanje digitalizacije poslovanja (Javni poziv Mjera 2.)

* Nabava i/ili izrada mobilne ili web aplikacije (uključujući programiranje, instalaciju, testiranje, konfiguraciju za potrebe korisnika, integracija novih modula u postojeće aplikacije i sl.)
* Nabava ili unapređenje e-trgovine/m-trgovine (ne prihvaćaju se troškovi izrade rezervacijskih portala)
* mrežna rješenja (računalna i mobilna) namijenjena trgovini i pružanju usluga preko interneta (isključeno je financiranje web stranica koje služe isključivo u svrhu marketinga, te izrade/održavanja rezervacijskih portala u turističke svrhe, također trošak domene se priznaje najduže na rok od 12 mjeseci)
* Ulaganja u digitalizaciju upravljanja odnosima s klijentima
* sufinancira se organiziranje i automatizacija prodaje, marketinga i službe pomoći te upravljanje svim informacijama u svezi klijenata na jednom mjestu i u jednom sustavu (npr. CRM softveri lokalni i/ili zasnovani u oblaku)
* Uvođenje novih IKT rješenja ili nadogradnja postojećih IKT rješenja za digitalizaciju i optimizaciju proizvodnih i/ili uslužnih radnih procesa
* nabava/najam standardnih ili softvera po mjeri uključujući instalaciju, programiranje i/ili konfiguraciju za potrebe korisnika poput DMS, ERP, CMS, ECM, CRM, CAD, CAM i sl.
* troškovi nabave računalne i komunikacijske opreme, uključujući i instaliranje, programiranje i/ili konfiguraciju isključivo za potrebe provedbe prihvatljivih aktivnosti (telefoni, projektori, fotokopirni uređaji, pisači, osobna računala, mobiteli, tableti i sl. - do najviše 30% iznosa potpore)
* izdaci za ostalu opremu i uređaje potrebne isključivo za izravne prihvatljive aktivnosti (UPS, aktivna i pasivna mrežna oprema, mrežni ormar/rack itd.)
* nabava softvera, usluga i infrastrukture u oblaku (uključuje najam poslužitelja i ostale infrastrukture, korištenje servisa u oblaku, najam i pretplata za usluge u oblaku, usluge obrade podataka i usluge pohrane podataka)
* licence za nadogradnju softvera (trajne ili najam do godine dana ali ne smiju biti povezani s uobičajenim redovnim godišnjim troškovima korisnika – npr. licence koje se obnavljaju svake godine)
* troškovi za korištenje SaaS (Software as a Service) modela/usluge – nabava prava korištenja u razdoblju od najviše godinu dana nabave usluge
* izdaci za manje infrastrukturne radove potrebne za uvođenje IT sustava (npr. umrežavanje opreme, strukturno kabliranje, konstrukcija server sobe i sl.) za koje nije potrebna građevinska dozvola niti potvrda glavnog projekta, do najviše 30% iznosa potpore;
* Drugi troškovi koji su u skladu s ovom mjerom, sukladno odluci Povjerenstva za obradu zahtjeva

3. Jačanje digitalnih vještina zaposlenika (Javni poziv Mjera 3.)

* Usavršavanje zaposlenika za primjenu novih digitalnih vještina i tehnoloških rješenja u području digitalnog poslovanja
* organizacija programa edukacije, on-line predavanja, in-house seminara za djelatnike prijavitelja i sl.
* Drugi troškovi koji su u skladu s ovom mjerom, sukladno odluci Povjerenstva za obradu zahtjeva

Članak 8.

1. **Javni poziv za dodjelu potpora za poticanje konkurentnosti i razvoja IKT sektora**

Potpora može iznositi do 50% vrijednosti prihvatljivih troškova. Najviši iznos potpore iznosi 80.000,00 kuna.

Prioritet ovog Javnog poziva je, putem ciljane potpore za razvojna ulaganja, jačati konkurentnost i poticati rast malih gospodarskih subjekata u IKT sektoru, koji svojim poslovanjem ostvaruju tržišnu uspješnost, te povećati broj gospodarskih subjekata i zaposlenih u IKT sektoru sa dva cilja:

1. Jačanje konkurentnosti IKT sektora u Istarskoj županiji kroz:
   * povećanje učinkovitosti poslovanja i konkurentnosti malih gospodarskih subjekata u IKT sektoru,
   * poticanje inovacija i ubrzanje poslovnih procesa kroz primjenu informatičke tehnologije,
   * smanjenje troškova rada i povećanje efikasnosti poslovanja
   * edukaciju zaposlenika o novim tehnologijama
   * razvoj novih IKT proizvoda
2. Poticanje razvoja IKT sektora u Istarskoj županiji kroz:
   * smanjenje početnih financijskih izdataka novoosnovanim poduzećima
   * smanjenje troškova rada u procesu samozapošljavanja ili zapošljavanja novog djelatnika, odnosno poticanje zapošljavanja nove radne snage
   * povećanje broja gospodarskih subjekata u IKT sektoru

Potpora se dodjeljuje za sljedeće namjene i prihvatljive troškove:

1. Sufinanciranje istraživanja i razvoja novih IKT proizvoda/usluga (Javni poziv Mjera 1.1.)

* provjera potencijalno inovativnog poslovnog koncepta,
* izrada prototipa inovativnog IKT proizvoda/usluge,
* Oprema (hardware) za prototip – trošak sastavljanja prototipa u bilo kojoj fazi izrade
* istraživanje tržišta i konkurencije,
* testiranje s krajnjim korisnicima i prilagodba razvijanog proizvoda/usluge zahtjevima tržišta,
* razvoj, promocija i komercijalizacija novih proizvoda/usluga
* zaštita intelektualnog vlasništva
* Alati za razvoj, odnosno programska podrška razvoju ideje u vidu specijaliziranih programa (software)
* Najam opreme ili programa (licenca) – trošak najma mora biti vezan za razvoj novih IKT proizvoda i najdulje na 12 mjeseci
* Vanjske usluge vezane uz razvoj novih IKT proizvoda ili demonstraciju (validacija tehnologije, testiranje, istraživanje proizvoda provedeno u laboratoriju)
* Ulaganje u upravljanje i zaštitu intelektualnog vlasništva
* Drugi troškovi koji su u skladu s ovom mjerom, sukladno odluci Povjerenstva za obradu zahtjeva

1. Sufinanciranje daljnjeg rasta i razvoja postojećih IKT proizvoda/usluga (Javni poziv Mjera 1.2.)

* istraživanje i razvoj novih funkcionalnosti postojećih IKT proizvoda/usluga
* vanjske usluge vezane uz istraživanje i testiranje proizvoda/usluge
* integracija umjetne inteligencije u postojeće IKT proizvode/usluge
* testiranje s krajnjim korisnicima i prilagodba razvijanog proizvoda/usluge zahtjevima tržišta,
* razvoj i komercijalizacija novih funkcionalnosti postojećih proizvoda/usluga
* oblikovanje završnog proizvoda/usluge
* nabava informatičke i druge opreme - uključuje samo nabavu strojeva, alata, opreme i računalnih programa namijenjenih isključivo za razvoj IKT proizvoda/usluge
* nabava softvera, usluga i infrastrukture u oblaku (uključuje najam poslužitelja i ostale infrastrukture, korištenje servisa u oblaku, najam i pretplata za usluge u oblaku, usluge obrade podataka i usluge pohrane podataka)
* trošak grafičkog i oblikovnog dizajna
* ulaganje u upravljanje i zaštitu intelektualnog i industrijskog vlasništva
* drugi troškovi koji su u skladu s ovom mjerom, sukladno odluci Povjerenstva za obradu zahtjeva

1. Edukacija i automatizacija poslovnih procesa u IKT sektoru (Javni poziv Mjera 1.3.)

* Edukacija zaposlenika o novim tehnologijama vezanim uz poslovanje poduzeća, trošak seminara i radionica (samo kotizacija bez putnih troškova), trošak vanjskih IKT stručnjaka ili poduzeća koji vrše edukacije on-site ili online (potrebno obrazložiti u prijavi na Javni poziv)
* Automatizacija određenih repetitivnih procesa radi uštede vremena (workflow, process i resource productivity automation)
* Skripte za automatizaciju poslovnih procesa
* Upravljanje dinamičnim resursima
* Nove aplikacije u oblaku koje omogućavaju rad na daljinu ili na drugi način smanjuju poslovnu opterećenost zaposlenika
* Drugi troškovi koji su u skladu s ovom mjerom, sukladno odluci Povjerenstva za obradu zahtjeva

1. Potpore novoosnovanim tvrtkama u IKT sektoru (Javni poziv Mjera 2.1.)

* Edukacija zaposlenika u segmentu poslovanja poduzeća (trošak seminara i radionica - samo kotizacija bez putnih troškova;
* Trošak vanjskih IKT stručnjaka ili poduzeća koji vrše edukacije on-site ili online;
* Nabava računalnih programa, nabava softvera, usluga i infrastrukture u oblaku;
* Specijalizirani programi (software) potreban u poslovanju poduzeća. Operativni sustavi, office paketi i slični programi nisu prihvatljivi;
* troškovi digitalnog marketinga i vizualnog identiteta, maksimalno do 5000,00 kuna;
* Licence za specijalizirane programe i najam u oblaku, najdulje na 12 mjeseci
* Komercijalizacija i pozicioniranje na tržištu;
* Oprema potrebna za poslovanje poduzeća - Oprema (hardware) se financira u visini do 50%, maksimalno do 5.000,00 kuna kada je u pitanju osnovna oprema poput osobnog računala, printera ili slična periferija (standardna uredska oprema). Financira se samo nova oprema;
* Najam poslovnog prostora za rad poduzeća, najdulje na 12 mjeseci;
* trošak savjetodavnih usluga koje pružaju vanjski konzultanti vezanih za izradu poslovnih planova/investicijskih programa
* projektno tehnološka dokumentacija,
* Trošak najma poslovnog prostora – maksimalno do 12 mjeseci, bez režijskih troškova
* Drugi troškovi koji su u skladu s ovom mjerom, sukladno odluci Povjerenstva za obradu zahtjeva

1. Potpore za novo zapošljavanje i samozapošljavanje (Javni poziv Mjera 2.2.)

* samozapošljavanje
* novo zapošljavanje na neodređeno
* iznos za svaku novozaposlenu osobu na neodređeno vrijeme i za samozapošljavanje iznosi 5000,00 kuna
* poslodavci koji novo zapošljavaju osobe s invaliditetom na neodređeno vrijeme, kao i osobe s invaliditetom koje se samozapošljavaju mogu ostvariti potporu u visini od 10.000,00 kuna

***Prijava na Javne pozive***

Članak 9.

Nepovratne novčane potpore koje su predmet ovog Programa dodjeljuju se na temelju provedenog postupka i kriterija propisanih ovim Programom i na temelju Javnih poziva koje raspisuje Upravni odjel za gospodarstvo

Javni poziv sadrži:

* predmet javnog poziva,
* ciljeve i prioritete javnog poziva
* financijska sredstva
* korisnici sredstava
* uvjeti dodjele nepovratnih sredstava
* mjere za provođenje Javnog poziva
* prihvatljivi i neprihvatljivi troškovi
* pokazatelji učinaka i rezultata
* podnošenje prijava i trajanje javnog poziva
* procedura dodjele
* kriteriji i bodovanje zahtjeva
* Potpore male vrijednosti
* Ostale odredbe

Članak 10.

1. Prijava se podnosi na temelju Javnog poziva.

2. Obavijest o objavi Javnog poziva i Javni poziv objavljuju se na službenoj web-stranici Istarske županije [www.istra-istria.hr](http://www.istra-istria.hr)

3. Prijava na Javni poziv se podnosi isključivo putem elektroničke pošte na e-mail: gospodarstvo@istra-istria.hr

4. uz prijavu se prilaže propisana dokumentacija navedena u Javnom pozivu, a po potrebi Upravni odjel za gospodarstvo može zatražiti i dodatnu dokumentaciju i/ili obrazloženje.

Provjeravati će se formalna ispravnost podnijetih prijava te se neće razmatrati:

* prijave zaprimljene izvan roka za dostavu prijava,
* prijave sa nepotpunom dokumentacijom,
* prijave u kojima nisu vidljive i obrazložene činjenice koje se iz njih trebaju utvrditi
* prijave koje nisu izrađene u skladu s Javnim pozivom i ovom Uputom.

***Obrada Prijava, isplata i kontrola***

Članak 11.

Povjerenstvo za obradu zahtjeva izvršit će administrativno-tehničku provjeru pristiglih prijava po svakom javnom pozivu, što uključuje provjeru pravovremenosti i potpunosti prijava, kao i njihovu usklađenost s uvjetima svakog Javnog poziva i ovog Programa.

Povjerenstvo obrađuje pristigle prijave po redoslijedu zaprimanja.

Nepotpune i nepravodobne prijave, kao i one koje se ne odnose na predmet Javnog poziva, neće se razmatrati te će biti automatski izuzete od odlučivanja.

Nakon završene administrativno-tehničke obrade Povjerenstvo će provesti fazu evaluacije u kojoj će primjenom kriterija za bodovanje prijava odrediti koji su od prijavitelja prešli eliminacijski bodovni prag skupivši određeni broj bodova, ovisno o Javnom pozivu, i tako ostvarili pravo na dodjelu potpore.

Službeni oblik komunikacije je putem e-pošte gospodarstvo@istra-istria.hr.

*Kriteriji bodovanja*

Kriteriji bodovanja razlikuju se za svaki javni poziv kako bi se stavio naglasak na ciljeve i očekivane rezultate svakog poziva.

Da bi zahtjev bio odobren mora imati najmanje 50% od ukupnog maksimalnog broja bodova prema kriterijima za bodovanje prijava, uz uvjet da budu zadovoljeni i svi ostali uvjeti Javnog poziva.

**1. Javni poziv za dodjelu potpora male vrijednosti za poticanje digitalne transformacije MSP-a u Istarskoj županiji**

Kriteriji za bodovanje prijava temeljem kojih Povjerenstvo ocjenjuje projekte prijavitelja u fazi evaluacije.

|  |  |
| --- | --- |
|  | **KRITERIJI ZA BODOVANJE PRIJAVA u EVALUACIJI (maks. 45 bodova\*\*)** |

|  |  |  |  |  |
| --- | --- | --- | --- | --- |
| 1 | Usklađenost zahtjeva sa ciljevima javnog poziva | U kojoj mjeri je zahtjev i predmet potpore podnositelja usklađen sa ciljevima javnog poziva? | 1-10 | maks. 10 |
| 2. | Postotak vlastitog ulaganja u odnosu na neto vrijednost ukupnog ulaganja | Kriterij uzima u obzir omjer vlastitog ulaganja u odnosu na visinu ostvarive potpore.    =50% **= 1 bod**  >50% i < 79,9% **=5 bodova**  ≥ 80% **=10 bodova** | 1- 10 | maks. 10 |
| 3. | Stvaranje nove vrijednosti kroz digitalizaciju | U kojoj mjeri digitalizacija doprinosi stvaranju nove vrijednosti za prijavitelja. Potrebno opisati u prijavi. | 1-10 | maks. 10 |
| 4. | Da li je prijavitelj bio korisnik nepovratnih potpora Istarske županije u zadnjih 5 godina?\* | * nije bio korisnik potpora=10 * 1-80.000 kn=8 * 80.001 – 160.000 kn =5 * 160.001 kn i više=1 | 1-10 | maks. 10 |
| 5. | Dodatni bodovi | Proračun prijave je jasan, prikazan po stavkama, a cijene u skladu s tržišnim cijenama | 1-5 | maks. 5 |

\*Dokazuje se skupnom izjavom

\*\* Ukupni bodovi za ovaj kriterij računati će se na način da će svaki član povjerenstva zasebno izračunati bodovnu ocjenu koju čini aritmetička sredina bodova dodijeljenih svakom pojedinom kriteriju, a potom će se izračunati aritmetička sredina bodova svih članova povjerenstva.

**2. Javni poziv za dodjelu potpora za poticanje konkurentnosti i razvoja IKT sektora**

Kriteriji za bodovanje prijava temeljem kojih Povjerenstvo ocjenjuje projekte prijavitelja u fazi evaluacije.

|  |  |  |  |  |
| --- | --- | --- | --- | --- |
|  | **KRITERIJI ZA BODOVANJE PRIJAVA u EVALUACIJI (maks. 45 bodova)** | | | |
| 1. | Usklađenost zahtjeva sa ciljevima javnog poziva | U kojoj mjeri je zahtjev i predmet potpore podnositelja usklađen sa ciljevima javnog poziva? | 1-10 | maks. 10 |
| 2. | Inovativnost predmeta tražene potpore | U kojoj mjeri se može ocijeniti da je predmet tražene potpore inovativan i dovoljno dobro i detaljno osmišljen? | 1-10 | maks. 10 |
| 3. | Tržište / poslovanje poduzeća | U kojoj mjeri je istraženo tržište na kojem poduzeće posluje? / U kojoj mjeri tražena potpora pospješuje poslovanje poduzeća? | 1-10 | maks. 10 |
| 4. | Postotak vlastitog ulaganja u odnosu na neto vrijednost ukupnog ulaganja | Kriterij uzima u obzir omjer vlastitog ulaganja u odnosu na visinu ostvarive potpore.    =50% **= 1 bod**  >50% i < 79,9% **=5 bodova**  ≥ 80% **=10 bodova** | 1-10 | maks. 10 |
| 5. | Dodatni bodovi | Kvaliteta obrazloženja kako će predmet tražene potpore utjecati na poslovanje poduzeća.  Modularnost/replikativnost osmišljenog proizvoda/usluge. | 1-5 | maks. 5 |

\*Dokazuje se skupnom izjavom

\*\* Ukupni bodovi za ovaj kriterij računati će se na način da će svaki član povjerenstva zasebno izračunati bodovnu ocjenu koju čini aritmetička sredina bodova dodijeljenih svakom pojedinom kriteriju, a potom će se izračunati aritmetička sredina bodova svih članova povjerenstva.

Nakon bodovanja Povjerenstvo donosi Prijedlog Odluke o financiranju. Na temelju navedene Odluke, Župan donosi Zaključak o dodjeli nepovratne potpore u kojem se navode podaci o korisniku, iznos i namjena potpore. Po donošenju Zaključka, Upravni odjel za gospodarstvo obavještava korisnika putem e-maila o ishodu predanog zahtjeva. Ukoliko je potpora odobrena, s korisnikom se sklapa Ugovor.

Zahtjevi će se zaprimati do određenog roka u Javnim pozivima, odnosno do zatvaranja poziva zbog iskorištenja sredstava (ukoliko se sredstva iskoriste prije krajnjeg roka za prijavu).

Lista poduzetnika kojima će biti isplaćene potpore po ovim Javnim pozivima, objaviti će se na mrežnoj stranici Istarske županije. O dodijeljenoj potpori male vrijednosti, izvješćuje se Ministarstvo financija Republike Hrvatske.

Korisnik sredstava je obvezan prije potpisa ugovora dostaviti, kao instrument osiguranja za slučaj nenamjenskog trošenja sredstava, a u svrhu provedbe Ugovora, zadužnicu ovjerenu kod javnog bilježnika na minimalno iznos ukupno odobrenih sredstava.

Trošak solemnizacije snosi korisnik financijske potpore. Zadužnica se korisniku potpore vraća nakon isteka jedne godine od dana potpisa ugovorne obveze.

Nakon potpisa ugovora i dostave zadužnice odobrena novčana sredstva doznačuju se na žiro račun korisnika potpore.

Korisnik potpore dužan je dostaviti naknadno izvješće o učinkovitosti dobivene potpore koje daje pregled na koji način je potpora utjecala na korisnika, koje procese je ubrzala, kako je utjecala na konkurentnost i druge bitne elemente poslovanja. Korisnik ovo izvješće ispunjava na unaprijed sastavljenom obrascu kojeg će zajedno s kratkim anketnim upitnikom zaprimiti putem e-maila.

Članak 12.

Kupljenu opremu za koju su odobrena sredstva Korisnik mora uvesti u svoj popis dugotrajne imovine, te je imati u funkciji najmanje 1 godinu i ne smije je prije roka od 1 godine prodati ili na bilo koji način otuđiti (darovati, uništiti).

Članak 13.

Podnositelj ima pravo javiti se na oba Javna poziva ukoliko za to ima ostvarene uvjete, ali ne smije prijaviti isti projekt (predmet zahtjeva korisnika).

**Intenzitet nepovratnih potpora po ovom Programu** (zaJavni poziv za dodjelu potpora male vrijednosti za poticanje digitalne transformacije MSP-a u Istarskoj županiji u 2022. godini

iJavni poziv za dodjelu potpora za poticanje konkurentnosti i razvoja IKT sektora u 2022. godini) **je do maksimalno 160.000,00 kn po korisniku.**

**III. PRIJELAZNE I ZAVRŠNE ODREDBE**

Članak 14.

Potpore koje se dodjeljuju po ovom Programu dodjeljuju se sukladno pravilima EU o pružanju državne potpore propisanim Uredbom Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije – „de minimis“ potpore (''SL EU L352, 24.12.2013.) – u daljnjem tekstu Uredba o potporama male vrijednosti br. 1407/2013.

Poduzetnici koji predaju zahtjev za dodjelu potpore temeljem ovog Programa moraju zadovoljiti pravila navedena u prethodno navedenoj Uredbi, odnosno pravila koja su specificirana u nastavku.

Sukladno članku 2., točka 2. Uredbe o potporama male vrijednosti br. 1407/2013 pod pojmom „jedan poduzetnik“ obuhvaćena su sva poduzeća koja su u najmanje jednom od sljedećih međusobnih odnosa:

1. jedno poduzeće ima većinu glasačkih prava dioničara ili članova u drugom poduzeću;
2. jedno poduzeće ima pravo imenovati ili smijeniti većinu članova upravnog, upravljačkog ili nadzornog tijela drugog poduzeća;
3. jedno poduzeće ima pravo ostvarivati vladajući utjecaj na drugo poduzeće prema ugovoru sklopljenom s tim poduzećem ili prema odredbi statuta ili društvenog ugovora tog poduzeća;
4. jedno poduzeće, koje je dioničar ili član u drugom poduzeću, kontrolira samo, u skladu s dogovorom s drugim dioničarima ili članovima tog poduzeća, većinu glasačkih prava dioničara ili glasačkih prava članova u tom poduzeću.

Poduzeća koja su u bilo kojem od odnosa navedenih u prvom podstavku točkama (a) do (d) preko jednog ili više drugih poduzeća isto se tako smatraju jednim poduzetnikom.

Ovaj Program potpora ne odnosi se:

* na poslovne subjekte koji djeluju u sektoru primarne proizvodnje poljoprivrednih proizvoda,
* na potpore koje se dodjeljuju poduzetnicima koji djeluju u sektoru prerade i stavljanja na tržište poljoprivrednih proizvoda u slučajevima određenim niže navedenom uredbom,
* na potpore koje se dodjeljuju poduzetnicima koji djeluju u sektorima ribarstva i akvakulture,
* na potpore za djelatnosti usmjerene izvozu u treće zemlje ili države članice, odnosno potpore koje su izravno povezane s izvezenim količinama, s uspostavom i funkcioniranjem distribucijske mreže ili s drugim tekućim troškovima povezanima s izvoznom djelatnošću te potpore koje se uvjetuju uporabom domaćih proizvoda umjesto uvezenih, a sve sukladno članku 1. stavku 1. točkama a) do e) Uredbe o potporama male vrijednosti br. 1407/2013.
* na potpore za kupovinu vozila za cestovni prijevoz tereta sukladno članku 3. točki 2. Uredbe o potporama male vrijednosti br. 1407/2013.

Sukladno članku 3. Uredbe o potporama male vrijednosti br. 1407/2013 ukupan iznos potpora male vrijednosti koji je dodijeljen jednom poduzetniku ne smije prijeći iznos od 200.000,00 EUR tijekom razdoblja od tri fiskalne godine, a za poduzetnika koji obavlja cestovni prijevoz tereta za najamninu ili naknadu ne smije premašiti 100.000,00 EUR tijekom tri fiskalne godine te se ta navedena granica primjenjuje bez obzira na oblik ili svrhu potpore.

Sukladno članku 6. Uredbe o potporama male vrijednosti br. 1407/2013, podnositelj zahtjeva mora svom zahtjevu priložiti Izjavu o iznosima dodijeljenih potpora male vrijednosti iz drugih izvora tijekom prethodne dvije fiskalne godine i u tekućoj fiskalnoj godini na propisanom obrascu koji je sastavni dio ovog Programa.

Članak 15.

Davatelj državne potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi o potporama male vrijednosti br. 1407/2013, a svaki korisnik potpore u obvezi je prilikom predaje zahtjeva predati ispunjen, potpisan i ovjeren obrazac pod nazivom Izjava o korištenim državnim potporama male vrijednosti.

Članak 16.

Potpisom zahtjeva i dostavom dokumentacije na Javni poziv, a temeljem Opće uredbe (EU) broja 2016/679 Europskog parlamenta i vijeća od dana 27. travnja 2016. godine, korisnik sredstava, dozvoljava Županiji da koristi njegove osobne podatke radi:

* obrade zahtjeva za dodjelu nepovratne potpore
* oglašavanja i objavljivanja na službenim WEB i ostalim stranicama i očevidnicima Županije i Ministarstava
* sklapanju ugovora u svezi s predmetnom zahtjeva

Članak 17.

Korisnik potpore je dužan omogućiti davatelju potpore kontrolu namjenskog utroška dobivene potpore. Ukoliko poduzetnik u skladu s Javnim pozivom ostvari pravo na potporu na temelju dostavljene neistinite dokumentacije, suprotno uvjetima utvrđenim Programom i Javnim pozivom ili se utvrdi da je za istu namjenu primio potporu iz drugih izvora, dobivena sredstva uvećana za zakonsku zateznu kamatu koja se obračunava od dana primitka iznosa, mora vratiti u Proračun Istarske županije, te se u sljedećih pet (5) godina isključuje iz svih programa sufinanciranja i subvencioniranja Istarske županije.

Članak 18.

Ovaj Program stupa na snagu danom donošenja, a objavit će se u „Službenim novinama Istarske županije“.

KLASA: 402-08/22-01/01

URBROJ: 2163-02/1-22-12

Pula, 30. rujna 2022.